32002R1517
L 228/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1517/2002 НА КОМИСИЯТА
от 23 август 2002 година
за определяне на подробни правила за прилагането на Регламент (EИО) № 2019/93 на Съвета за въвеждане на специфични мерки за малките острови в Егейско море по отношение на отглеждането на определени земеделски продукти, картофи за консумация и картофи за семе
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EИО) № 2019/93 на Съвета от 19 юли 1993 г. за въвеждане на специфични мерки за малките острови в Егейско море относно някои селскостопански продукти (1), последно изменен с Регламент (EО) № 442/2002 (2), и по-специално член 8, параграф 2 от него,
като има предвид, че:
(1)
Член 8 от Регламент (EИО) № 2019/93 посочва, че помощта на хектар се предоставя за отглеждане на картофи за консумация и картофи за семе до максималната площ за отглеждане и обработка до 2 200 хектара годишно. Правила за прилагането на тези мерки бяха приети с Регламент (EИО) № 3404/93 на Комисията (3) за установяване на правила за прилагане на Регламент (EИО) № 2019/93. Трябва да се направят някои технически корекции на тези разпоредби, по-специално що се отнася до контролните процедури и наказанията за неспазване на тези разпоредби, и в интерес на яснотата и административната ефективност тези правила за изпълнение трябва да бъдат изцяло заменени.
(2)
Преди помощта, предвидена в член 8 от Регламент (EИО) № 2019/93, да може да бъде предоставена, трябва да бъдат подадени молби за помощ от заинтересованите производители. Трябва да се установи крайна дата за подаването на молби, така че проверките на място, изисквани за гарантиране на правилното прилагане на правилата, да могат да бъдат извършвани. Тази дата трябва да варира в зависимост от целта, за която се отглеждат картофите. Продължителността на цикъла за отглеждане на картофите налага да се определят три различни крайни дати за подаването на молбите за помощ за тази култура.
(3)
Трябва да се въведе система за проверка, че мерките за изпълнение, въведени от гръцките власти, са били правилно извършени. Тези власти трябва да извършват периодични уведомления на Комисията.
(4)
Регламент (EИО) № 3404/93 следва съответно да се отмени.
(5)
Мерките, предвидени в настоящия регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
1. Помощта, предвидена в член 8 от Регламент (EИО) № 2019/93 за отглеждането на картофи за консумация, попадащи в рамките на кодове по КН 0701 90 50 и 0701 90 90, и на картофи за семе, попадащи в код по КН 0701 10 00, се изплаща за площи:
a)
с минимален размер от 0,1 хектара;
б)
засети и получили цялата нормална обработка при отглеждане; и
в)
за които е подадена молба, както е посочено в член 2 от настоящия регламент, като молбата служи за декларация за обработваната площ.
Стойността на помощта е 603 EUR на хектар.
2. Плащането на помощта за картофи за семе зависи от сертифициране на реколтата от картофи в съответствие с разпоредбите на Директива 66/403/EИО на Съвета (4). Ако не е получена сертификация, молбата се разглежда като молба за помощ за отглеждането на картофи за консумация.
3. В случаите когато културите не достигнат стадий на събиране, гръцките власти могат да разрешат продължаващи права на помощ, когато непреодолима сила или природно бедствие чувствително засяга площта, обработвана от подателя на молбата.
Случаите на непреодолима сила или природно бедствие се съобщават на компетентните гръцки власти в рамките на десет работни дни от възникването им. Доказателство се представя в рамките на един месец след това уведомяване.
Гърция незабавно уведомява Комисията за случаите, които тя е признала като непреодолима сила или природно бедствие, така че да обоснове продължаващото право на помощ.
Член 2
1. Производителите, желаещи да получат помощ, подават молба до гръцките власти.
2. Молбите се подават през период, установен от гръцките власти, който приключва на:
a)
30 септември всяка година, за картофи, които трябва да бъдат събрани между 1 ноември и 31 март на следващата година;
б)
10 март на всяка година, за картофи, които трябва да бъдат събрани между 1 април и 31 юли на същата година;
в)
15 май на всяка година, за картофи, които трябва да бъдат събрани между 1 август и 31 октомври на същата година.
3. Освен в случаите на непреодолима сила късното подаване на молба води до 20 % намаление на помощта. Молби, закъснели с повече от 20 дни, са невалидни.
4. Молбите трябва да дават най-малко следната информация:
a)
името на подателя, първото име и адрес;
б)
обработваната площ в хектари и арове и нейния кадастрален номер или посочване, признато за еквивалентно от органа, отговарящ за проверяването на площите;
в)
датата на засаждане;
г)
продукта, за който се отнася, и по-специално дали са включени картофи за семе или картофи за консумация;
д)
планираната дата за събиране на реколтата.
5. Ако общата площ, обхваната от молбите за помощ, надхвърля максималната площ, установена в член 8 от Регламент (EИО) № 2019/93, гръцките власти определят единен коефициент за намаление, който да се прилага за всяка молба.
Член 3
1. Гърция уведомява Комисията, до 30 октомври на всяка година, за своите прогнози за общата площ, за която ще се подадат молби за помощи по отношение на следващата година, като прави разлика между ранни картофи, зрели картофи и картофи за семе.
2. Гърция уведомява Комисията всяка година, до 30 август за ранните картофи и до 31 декември за основната реколта и картофите за семе, за:
a)
общата площ, за която е била поискана помощ;
б)
приложеният коефициент на намаление, ако е необходим;
в)
проверената площ;
г)
броя на откритите нередности и площта, включена във всяка област (номос).
Член 4
Националните власти предприемат всички стъпки, необходими да се осигури, че условията за предоставянето на помощта, предвидена в член 8 от Регламент (EИО) № 2019/93, са спазени.
Потвърждаването се извършва чрез административни проверки и проверки на място. Административната проверка трябва да е пълна и да включва, ако е подходящо, кръстосани проверки с данните в интегрираната система за администриране и контрол.
На основа на анализ на риска, националните власти извършват проверки на място на произволно избран брой молби за помощ, представляващи поне 10 % от получателите във всяка област (номос).
Гърция определя и съобщава на Комисията критериите за избор на площите, които да бъдат проверени. Тези критерии трябва да осигурят избор на представителна извадка.
Проверките на място включват измерване на всички площи, обхванати от съответната молба. Ако в една област (номос) се открие значителен брой нередности, компетентните власти извършват допълнителни проверки през въпросната година и увеличават процента на молбите, които да бъдат проверени през следващата година в тази област (номос).
Член 5
1. Когато ненадлежно е била изплатена помощ, компетентните власти предприемат стъпки за събиране на платената сума с лихва, изчислена от датата на плащането на помощта до датата на изплащане от бенефициера.
Когато недължимо плащане е направено по причина на декларация с невярно съдържание, фалшиви документи или груба небрежност от страна на получателя, се налага санкция, равна на неправомерно изплатената сума. Лихвеният процент е този, прилаган от Европейската централна банка към нейните основни сделки по рефинансиране, публикуван в серия C на Официален вестник на Европейските общности, в сила на датата на недължимото плащане, увеличен с три пункта.
2. Събраната помощ се изплаща на разплащателните служби или агенции и се приспада от тях от разходите, финансирани от Европейския фонд за ориентиране и гарантиране на земеделието.
Член 6
Регламент (EИО) № 3404/93 на Комисията се отменя.
Член 7
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 август 2002 година.